**MILAN VUKČEVIĆ**

**Redovni profesor Mašinskog fakulteta Univerziteta Crne Gore**

**- Posebne zasluge kandidata -**

Glavne karakteristike rada prof. dr Milana Vukčevića su širina opusa, kontinuitet i kvalitet rada u preko 42 godine dugom poslu na Mašinskom fakultetu, Univerzitetu Crne Gore kao i angažmanima na drugim institucijama.

Kako je velikim dijelom djelovao u vrijeme izraženog deficita kadrova na našem univerzitetu, profesor Vukčević je imao nastavne angažmane na značajnom broju jedinica Univerziteta Crne Gore: Mašinskom, Elektrotehničkom, Metalurško-tehnološkom, Pomorskom, Filozofskom, Ekonomskom i Pravnom fakultetu. Takođe, preko 2 decenije je bio profesor Fakulteta za proizvodnju i menadžment u Trebinju. Držao je veliki broj disciplina, na svim nivoima studija, iz širokog opsega proizvodnog mašinstva i industrijskog inženjeringa, kao i opštih disciplina.

U vremenu koje je bilo restriktivno u pogledu mogućnosti usavršavanja i dužeg boravka u prestižnim univerzitetskim sredinama, profesor Vukčević je blizu tri godine boravio na poznatim univerzitetima, na istoku i na zapadu. Posebno ističemo, boravak na Moskovskom državnom univerzitetu Lomonosov (MGU) u ukupnom trajanju od preko 14 mjeseci gdje je radio i doktorsku disertaciju. Takođe, profesor Vukčević je dobio postdoktorsku stipendiju EU i boravio 8 mjeseci, u svojstvu viziting profesora, na Univerzitetu u Birmingemu - Engleska. Ovi boravci su doprinijeli da se uspostavi uspješna saradnja i omoguće usavršavanja mlađih kadrova.

Profesor Vukčević je veoma plodan autor, publikovao je preko 250 radova u časopisima i zbornicima radova sa konferencija i simpozijuma u velikom broju zemalja gdje je izlagao svoje radove. Objavio je pet knjiga i veliki broj skripti i drugih nastavnih materijala. Rukovodio je i učestvovao u značajnom broju domaćih i međunarodnih projekata i bio mentor brojnih diplomskih, magistarskih i doktorskih radova.

Bio je dva mandata dekan Mašinskog fakulteta. Tri mandata je bio senator Univerziteta Crne Gore i imao veći broj drugih angažmana na našem Univerzitetu i Ministarstvu prosvjete.

Bio je direktor Centra za iseljenike Crne Gore gdje je realizovao značajan broj projekata i aktivnosti. Pod njegovim rukovodstvom i uredništvom publikovana je biblioteka Dijaspora (14 knjiga) i dvojezični časopis Dijaspora Crne Gore ( 32 broja).

Bio je kandidat za člana Crnogorske akademije nauka i umjetnosti gdje je prošao prvi krug izbora. U državnoj zajednici Srbije i Crne Gore profesor Vukčević je dva puta izabran na diplomatske dužnosti: za ambasadora u Argentini i ministra savjetnika u Norveškoj.

Podgorica, januar 2021. godine